กลุ่มพลังงานหนุน SET รีบาวด์! ปิดเช้าพุ่ง 27.50 จุด รับราคาน้ำมันกระฉูด 20%
กลุ่มพลังงานหนุน SET รีบาวด์! ปิดเช้าพุ่ง 27.50 จุด รับราคาน้ำมันกระฉูด 20% โดยดัชนีช่วงเช้าปิดที่ระดับ 1,071.69 จุด เพิ่มขึ้น 27.50 จุด หรือ 2.63% มูลค่าการซื้อขาย 3.06 หมื่นล้านบาท
20 มี.ค. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,071.69 จุด เพิ่มขึ้น 27.50 จุด หรือ 2.63% มูลค่าการซื้อขาย 3.06 หมื่นล้านบาท
10 หุ้นดันดัชนีเช้านี้

ด้าน นายพิชัย เลิศสุพงศ์กิจ ผู้ช่วยกรรมการผู้จัดการฝ่ายการตลาด บล.ธนชาต เปิดเผยว่า ตลาดหุ้นไทยเช้านี้เด้งขึ้นในทิศทางเดียวกับตลาดต่างประเทศ โดยตลาดหุ้นในภูมิภาคเอเชียเช้านี้ต่างเคลื่อนไหวในแดนบวกกัน เช่นเดียวกับตลาดสหรัฐฯที่ปรับตัวขึ้นเมื่อคืนที่ผ่านมา โดยตลาดบ้านเราได้รับแรงหนุนจากหุ้นในกลุ่มพลังงานที่ขึ้นนำตลาดฯหลังราคาน้ำมันพุ่งขึ้นกว่า 20% ซึ่งกลุ่มพลังงานปรับขึ้นราว 6% ไปช่วยหนุนตลาดโดยรวมให้ปรับขึ้น
ทั้งนี้ ได้แรงหนุนจากรัฐบาลกลางและธนาคารกลางของประเทศสำคัญต่างออกมาตรการกระตุ้นเศรษฐกิจเพื่อบรรเทาผลกระทบจากการแพร่ระบาดไวรัสโควิด-19 ทำให้นักลงทุนมีความมั่นใจมากขึ้น
สำหรับแนวโน้มการลงทุนในช่วงบ่ายนี้ นายพิชัย กล่าวว่า ตลาดฯยังมีวอลุ่มเทรดไม่มากนัก ทำให้ต้องระวังแรงขายทำกำไรในระยะสั้น และมองว่าในช่วง 2-3 วันจากนี้ตลาดฯจะยังผันผวนอยู่
พร้อมให้แนวรับ 1,050 จุด ส่วนแนวต้าน 1,100 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BAM     มูลค่าการซื้อขาย  2,326.65 ล้านบาท  ปิดที่  17.90 บาท เพิ่มขึ้น 0.40 บาท
CPALL   มูลค่าการซื้อขาย  1,718.66 ล้านบาท  ปิดที่  59.25 บาท ลดลง  0.25 บาท
GULF    มูลค่าการซื้อขาย  1,683.29 ล้านบาท  ปิดที่ 143.50 บาท เพิ่มขึ้น 6.00 บาท
ADVANC  มูลค่าการซื้อขาย  1,624.15 ล้านบาท  ปิดที่ 195.00 บาท เพิ่มขึ้น 5.00 บาท
PTT     มูลค่าการซื้อขาย  1,528.39 ล้านบาท  ปิดที่  26.75 บาท เพิ่มขึ้น 1.00 บาท